Det kunne tyde på, at der ikke går længe, før Tall Ships Races igen lægger vejen forbi Aalborg.

I hvert fald har den nordjyske by ikke gjort dårlig reklame for sig selv over de seneste fire dage. Formanden for Tall Ships Races' komite, Knut Western, talte meget positivt om Aalborg som værtsby, da TV2/Nord mandag aften talte med ham under en reception på det indiske skib, Tarangini. Han afslørede samtidig, at hvis Aalborg lægger en ansøgning ind, vil han klart anbefale byen. Det kræver naturligvis, at Aalborg ansøger om at være vært for endnu et Tall Ships Races, men ud fra hvad Aalborgs borgmester, Thomas Kastrup-Larsen, siger, skal puslespillet nok gå op. - Jeg tror, vi kommer til at søge igen, og jeg tror, vi får Tall Ships Races til Aalborg igen inden for en kort årrække, sagde Thomas Kastrup-Larsen til TV2/Nord. Aalborg har i alt afholdt Tall Ships Races fire gange - 1999, 2004, 2010 og nu i 2015.